SUPER ร่วงเกือบ 7% หลังชวดเข้าคำนวณ SET50-SET100
SUPER ร่วงเกือบ 7% หลังชวดเข้าคำนวณใน SET50-SET100 ล่าสุด ณ เวลา 10.29 น. ราคาอยู่ที่ 1.78 บาท ลบ 0.13 บาท หรือ 6.81% สูงสุดที่ 1.85 บาท ต่ำสุดที่ 1.75 บาท มูลค่าซื้อขายที่ 336.28 ล้านบาท
20 มิ.ย. 2559

ผู้สื่อข่าวรายงานว่า ราคาหุ้นบริษัท ซุปเปอร์บล๊อก จำกัด (มหาชน) หรือ SUPER ณ เวลา 10.29 น. ราคาอยู่ที่ 1.78 บาท ลบ 0.13 บาท หรือ 6.81% สูงสุดที่ 1.85 บาท ต่ำสุดที่ 1.75 บาท มูลค่าซื้อขายที่ 336.28 ล้านบาท ขณะที่ดัชนีตลาดหุ้นไทยโดยรวมลบ 0.05%
โดยราคาหุ้น SUPER ปรับตัวลงแรงหลังจากไม่ได้เข้าคำนวณใน SET50-SET100 ซึ่งก่อนหน้านี้มีการคาดการณ์กันว่า SUPER จะได้เข้าคำนวณใน SET50-SET100 เนื่องจากมีมูลค่าหลักทรัพย์ตามราคาตลาดสูงถึง 5.22 หมื่นล้านบาท อีกทั้งก่อนหน้านี้ดัชนี MSCI ประกาศเพิ่มน้ำหนักการลงทุนใน SUPER อีกด้วย
 
อนึ่ง ตลาดหลักทรัพย์แห่งประเทศไทย (ตลท.) ประกาศรายชื่อหลักทรัพย์ที่จะใช้คำนวณดัชนี SET50, SET100 ในช่วง 6 เดือนหลังของปี 2559 (1 กรกฎาคม -31 ธันวาคม) ดังนี้ ดัชนี SET50 จำนวน 4 หลักทรัพย์ ประกอบด้วย บริษัททางด่วนและรถไฟฟ้ากรุงเทพ จำกัด (มหาชน) หรือ BEM, บริษัทโกลบอล เพาเวอร์ ซินเนอร์ยี่ จำกัด (มหาชน) หรือ GPSC, บริษัทเคซีอี อีเลคโทรนิคส์ หรือ KCE และบริษัทเมืองไทย ลิสซิ่ง จำกัด (มหาชน) หรือ MTLS ทั้งนี้ หลักทรัพย์ทั้งหมดที่อยู่ในดัชนี SET50 มีมูลค่าหลักทรัพย์ตามราคาตลาดรวม 8.61 ล้านล้านบาท คิดเป็น 69% ของมูลค่าหลักทรัพย์ตามราคาตลาดของหลักทรัพย์ทั้งหมดในตลาดหลักทรัพย์ฯ ณ สิ้นเดือนพฤษภาคม 2559
ส่วนดัชนี SET100 มีหลักทรัพย์ใหม่ 9 หลักทรัพย์ ได้แก่ บริษัทบางกอก เชน ฮอสปิทอล จำกัด (มหาชน) หรือBCH, บริษัทคอมเซเว่น จำกัด (มหาชน) หรือ COM7, บริษัทดิ เอราวัณ กรุ๊ป จำกัด (มหาชน) หรือ ERW, บริษัทสยามโกลบอลเฮ้าส์ จำกัด (มหาชน) หรือ GLOBAL, บริษัทอินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC, บริษัทเจดับเบิ้ลยูดี อินโฟโลจิสติกส์ จำกัด (มหาชน) หรือ JWD, บริษัทเมืองไทย ลิสซิ่ง จำกัอ (มหาชน) หรือ MTLS, บริษัททีอาร์ซี คอนสตรัคชั่น จำกัด (มหาชน) หรือ TRC และบริษัทน้ำมันพืชไทย จำกัด (มหาชน) หรือ TVO